Мудрэн Беслъэн Iэтауэ кърагъэблагъэж
Бразилием и къалащхьэ Рио-де-Жанейрэ щекIуэкI XXXI Гъэмахуэ Олимп джэгухэм япэ махуэм Урысей Федерацэм дыщэ медаль къыщыхуэзыхьа адыгэ щIалэ Мудрэн Беслъэн гуфIэгъуэ щытыкIэм иту дыгъуасэ Тамбукъан гуэлым деж къыщрагъэблэгъэжащ.
КъБР-м и вице-премьер Битокъу Владимир, Дзэлыкъуэ щIыналъэ администрацэм и Iэтащхьэ Джатэ Руслан, республикэм и Правительствэмрэ и Парламентымрэ щыщхэр, жылагъуэ зэгухьэныгъэхэм, Мудрэн лъэпкъым я лIыкIуэхэр шыгъупIастэкIэ а щIыпIэм чемпионым щыпежьащ, хъуэхъу гуапэхэр щыхужаIащ, джэгу щращIэкIащ.
ИужькIэ чемпионымрэ абы и гъэсакIуэ, 2004 гъэм Афинхэм щекIуэкIа Олимп джэгухэм жэз медаль къыщызыхьа Тау Хьэсэнбийрэ «Бгырысхэр» мотоклубым хэтхэр зыщIыгъу авточырэмкIэ Налшык къагъэзэжащ икIи Къэбэрдей-Балъкъэрым и Iэтащхьэ КIуэкIуэ Юрий хуэзащ.
Республикэм и УнафэщIым къыхигъэщащ Мудрэн Беслъэн и текIуэныгъэм Урысейм и командэ къыхэхам дежкIэ мыхьэнэшхуэ дыдэ зэриIэр, сыту жыпIэмэ щхьэусыгъуэншэу ди къэралым къыщытракъузэ мы лъэхъэнэм Олимп джэгухэм я япэ махуэм абы текIуэныгъэр къихьащ.
— Олимп джэгухэм нэгъуэщI дыщэ медалхэри къызэрыщытхьынум шэч къытесхьэркъым, — къыхигъэщащ КIуэкIуэ Юрий.
Къэбэрдей-Балъкъэрым и УнафэщIыр чемпионым хуэупсащ пэшиплI хъу фэтэр Налшык и къалэкум къызэрыщратым и сертификатымрэ «Меrcedes-Benz GLS 400» автомашинэм и IункIыбзэIухымкIэ. Тау Хьэсэнбии Iыхьэншэ хъуакъым — абы «Тойота Камри» автомашинэ тыгъэ хуищIащ.
Мудрэн Беслъэн къыщыхъуа Бахъсэн къалэми ар Iэтауэ щрагъэблэгъэжащ и Iыхьлыхэм, къызыдэхъуа и ныбжьэгъухэм.
Тхыгъэри сурэтри
КЪУМАХУЭ Аслъэн ейщ.
